باجوړ کې دوه استازانې خوېندې په ډزو وژل شوي
په باجوړه ضلع کې يو تن خپله ښځه او د ښځې خور(خينه) په ډزو وژلي دي، وژل شوې دواړه خوېندې په سکول کې استازانې وې.
کراچۍ — د باجوړ د ځایي انتظاميې په وېنا نن د شورو، چهارشنبې په سهار دغه پېښه د ماموند تحصيل په عمري علاقه کې رامنځته شوې ده. په سمدستي ډول ځايي خلکو ويلي د پېښې علت کورنۍ جګړه ښودل شوې او ډزې کوونکی تن نيول شوی او انتظامیې ته سپارل شوی دی. وژل شوې خوېندې استازانې شازيه او نصرت نوميږي. ځايي خلکو ويلي د دغه ډزې کوونکي تن سره يو بل ملګری هم ؤ خو هغه د موقعې نه په تېښته کې بريالی شوی دی. پاکستان کې وخت په وخت کې د ښځو د وژنو پېښې رامنځته کيږي چې زياتره یې د غېرت په نوم وژنې وي. خو د بشري حقونو سازمانونه وايي پاکستان کې په ښځو د تشدد او وژنو پېښې زياتې رامنځته کيږي خو دا پېښې ډېرې د رپوټ کېدو نه پاتې شي. د نړيوالو کارپوهانو د يوې سروی ترمخه پاکستان په نړۍ کې د ښځو دپاره شپږم نمبر خطرناک هېواد دی. دوه میاشتې وړاندې خپرې کړې سروی رپوټ ترمخه پاکستان کې د اقتصادي لاس رسي او توپير ترڅنګ په دغه هېواد کې ښځې د کلتوري، مذهبي او روايتي کړنو او غېرت په نوم وژنو د پېښو سره مخ دي. پاکستان په غېر جنسي تشدد او کورنيو ناوړه کړنيو کې په پينځم نمبر هېواد شمار کړی شوی ؤ. د بشري حقونو کمېشن (اېچ ار سي پي) د کال ۲۰۱۷م په اړوند خپل کاليز خپور کړي رپورټ کې ويلي ؤ تېر کال په پاکستان کې په ښځو د نور هر کله نه سېوا د تشدد پېښې زياتې رپوټ شوي دي، ۵۶۶۰ پېښې يواځې د کال په لمړو ۱۰ میاشتو کې ثبت شوې وې. د رپورټ ترمخه تېر کال ۲۷۴ ښځې د غېرت په نوم وژل شوي، ۲۰۶ سره په ګډه جنسي تيری شوی، ۲۸۴۰ سره جنسي تیری شوی او په ټول ملک کې ۶۸۱ ښځې وژل شوې وې.